Metale glo oorsaak van voëlvrektes by Kamfersdam  (Foto: Stuart Dunlop/Facebook) Hoë konsentrasie yster is een van die moontlike oorsake vir die voëlvrektes by die Kamfersdam naby Kimberley in die Noord-Kaap. Talle watervoëls het sedert die begin van die jaar hier gevrek waarna die provinsiale departement van landbou, omgewingsake en landelike ontwikkeling met ŉ ondersoek begin het. Monsters is van die karkasse geneem en na ŉ laboratorium gestuur om die oorsaak van die vrektes te probeer vasstel. Daar is aanvanklik vermoed dat botulisme, oftewel lamsiekte, moontlik die vrektes veroorsaak het. Volgens Zandisile Luphahla, woordvoerder van die departement, is dit egter nie die geval nie en word daar nou vermoed dat hoë konsentrasies van metale soos yster en sink die vrektes veroorsaak. “Omgewingsmineraalvlakke en interaksies is ingewikkelde begrippe wat afhanklik is van ŉ aantal faktore, maar die hoë ystervlakke word as kommerwekkend beskou. “Yster is bekend daarvoor dat dit koper en selenium bind en dit kan tot gevolg hê dat die minerale nie beskikbaar gestel word vir diere soos watervoëls nie. Hierdie minerale is noodsaaklik vir ŉ gesonde immuunstelsel en wanneer daar ŉ tekort aan die minerale is, kan dit diere se immuunstelsels onderdruk en kan hulle vatbaar wees vir sekondêre infeksies.” Daar is aanbeveel dat ŉ omgewingstoksikoloog ŉ diepgaande evaluering van die hele watersisteem moet doen, insluitend die impak van rou en gedeeltelik behandelde rioolwater van die Homevale-afvalwaterbehandelingswerke, om die betekenis en gevolge van die hoë ystervlakke te bepaal. Kamfersdam is een van die 11 belangrike voël- en biodiversiteitsareas in die Noord-Kaap. Daarbenewens kom moontlik die grootste permanente bevolking van kleinflaminke in Suider-Afrika asook minstens 63 watervoëlspesies hier voor.